Bibliatanulmányozás a Gyakorlatban XXI.
Az Ószövetség tanulmányozása: a költői könyvek
Lk 24:44; ApCsel 2:30–31
Az elmúlt két alkalmon a mózesi törvényben kutattuk Jézus Krisztust. Nem mondjuk, hogy mindig a felszínen van az evangélium a törvényben, és könnyű azt megtalálni, azonban láttuk, hogy mindig ott van – éppen ezért küzdenünk kell és imádkoznunk, hogy az evangélium kincseit a felszínre hozzuk. Ám most ideje, hogy továbblépjünk, és egy újabb műfajjal foglalkozzunk: a költészettel. (Emlékeztetőül: hat különböző műfajt különböztettünk meg. Ezek: törvény, történeti könyvek, költészet, bölcsességirodalom, prófécia, apokaliptikus irodalom.)
Költészet: nem csak a zsoltárok. Mely írások tartoznak tehát a költészet műfajába? Vélhetően legtöbben a Zsoltárok könyvét mondanák először. Ez természetesen helyes is. Azonban látnunk kell, hogy a költői írások nem egyenlők csupán a zsoltárokkal. A történeti könyvekben is akadunk énekekre, költői művekre: Mózes két éneke (2Móz 15, 5Móz 32), Debóra és Bárák éneke (Bír 5), Anna éneke (1Sám 2) stb. Ezeket a részeket legtöbbször a szedésük, szerkesztésük is megkülönbözteti a bibliánkban a más műfajoktól. Szintén a költészethez kell sorolnunk Jeremiás siralmait, amely valójában egy gyászének Jeruzsálem romlása felett. Ide tartozik az Énekek éneke is. 
Azonban néha a helyzet még ennél is bonyolultabb. Vannak ugyanis olyan részek a Bibliában, amely több műfaj jegyeit is magukon viselik. Jób könyvének döntő része (Jób 3:3–42:6) például költői formában van megírva, noha ezt az írást a bölcsességirodalomhoz is szoktuk sorolni. Hasonló a helyzet a prófétákkal: üzenetek jó része költői formában maradt fenn (pl. Ézs 5). 
Vagyis látnunk kell egy fontos dolgot: a bibliai műfajok sok esetben nem különíthetők el szigorúan egymástól. Nem húzhatjuk rá egy könyvre, sőt akár egy fejezetre vagy versre sem, hogy csak ebbe a kategóriába tartozik. Hanem több műfaj jegyeit is magán viselik. Miért fontos ez? Azért, mert az értelmezéskor ezeket figyelembe kell venni. Nagyon téves következtetéseket vonhatunk le, ha Dávid vagy éppen Ézsaiás énekeit tudományos megalapozottságú leírásoknak tekintjük – nem, amennyiben ezek költői formában íródtak, úgy is kell értelmezni őket.
A költészet fő szerepe: érzelmek kifejezése. Ez pedig elvezet a következő kérdésünk: mi a költészet lényege? Miért ihlette Isten a Szentírás egy részét – ráadásul jelentős részét – költői formában? Hadd adjak egy egyszerű választ: azért, mert a költészet a szívünket veszi célba, az érzelmeinkhez szól. Isten értelemmel, érzelemmel és akarattal felruházott lényeknek teremtett, mindebben az ő képét és hasonlóságát hordozzuk magunkon. Nem csoda – sőt, szükségszerű –, hogy hozzánk írott igéjében a szívünk és érzelmeink megszólítása is helyet kapjon. Ettől a sokszínűségtől csodálatos a Szentírás: vannak részek, amelyek főleg az értelmünket szólítják meg. Gondolok itt mondjuk Pál apostol egy-egy teológiai gondolatmenetére az Efézusi vagy Római levélben. Azonban csupán ennyi még nem elég. Ha Isten csak egy dogmatika könyvet adott nekünk a Szentírásban, valójában sokkal szegényebbek lennénk. Igenis szükségünk vannak oylan részekre, amelyek különös erővel szólnak a szívünkhöz, mély érzelmeket pendítenek meg, a zsoltáros hasonló tapasztalatain keresztül megdöbbentő közvetlenséggel üzennek nekünk – és ennek az eszköze a költészet.
Jay Adams például azt mondta[footnoteRef:1], hogy egy zsoltár központi üzenetét úgy találjuk meg, ha azonosítjuk annak fő érzelmét. Ez alapján tehát minden zsoltár az emberi lélek egy érzelméről szól, és arra nézve adja meg Isten válaszát. Noha azt nem kell állítanunk, hogy minden zsoltár csak egy-egy érzelemről beszél, ám maga a gondolat mindenképpen fontos: a zsoltárok lelkiállapotokat, érzelmeket közvetítenek felénk. Lehet, hogy két-háromezer év választ el a zsoltár keletkezésétől, lehet, hogy teljesen más az én élethelyzetem, mint a zsoltárosé volt, azonban az az emberi érzelem, ami a zsoltárosban volt, bennem is meglehet. Ez a kapcsolódási pont a zsoltárokkal, és ezt megtalálni sokszor elé egyszerű. Ezért tartja sok keresztyén egyik kedvenc bibliai könyvének a zsoltárokat – hiszen olyan lelkiállapotról beszélnek, ami őt is jellemzi a mindennapokban. Csak pár példa: [1:  A pontos hivatkozásra nem emlékszem. Vagy a The Christian Counselor’s Manual vagy a Preaching With Purpose c. munkájában volt erre utalás.] 

„Nyomorúságomban az ÚRhoz kiáltok, és ő meghallgat engem. URam, mentsd meg lelkemet a hazug ajaktól és a csalárd nyelvtől!” (Zsolt 120:1–2) Szomorúság, üldözés, pletyka által okozott sebek.
„Szeretem az URat, mert meghallgatja esedezéseim szavát. Mivel felém fordította fülét, őt hívom segítségül egész életemben.” (Zsolt 116:1–2) Hálaadás, öröm a szabadításért.
„Könyörülj rajtam, Istenem, a te kegyelmességed szerint, nagy irgalmasságod szerint töröld el bűneimet!” (Zsolt 51:3) Bűnbánat, szomorúság, megalázkodás
„Adjatok az ÚRnak, ti, a Hatalmasnak fiai, adjatok az ÚRnak tiszteletet és dicsőséget! Adjatok dicsőséget az ÚR nevének, imádjátok az URat szent ékességben!” Imádat, hódolat.
„Seregek URa, Istene, meddig haragszol néped könyörgésére? Könnyhullatás kenyerével eteted és könnyhullatás árjával itatod őket. Vita tárgyává tettél minket szomszédaink között, ellenségeink csúfolódnak rajtunk.” (Zsolt 80:5-7) Értetlenség, reménytelenség, csüggedés.
Pár értelmezési alapelv. Ha tehát látjuk, hogy a költemények főként – de nem kizárólag – az érzelmeinket célozzák meg, az máris ad pár kapaszkodót az értelmezésben. 
A nyelvezet képletes, néha túlzó, színes, érzelmi, nem szószerinti. Ennek nem kell meglepnie minket. Amikor József Attila azt írja, hogy „A semmi ágán ül szivem, // kis teste hangtalan vacog” (Reménytelenül), egyikünk sem kezdi az itt írt „semmi”-t a növényhatározóban az évelő, fás szárú növények (fák) csoportjánál keresni, aminek valódi ága van. Természetesen értjük, hogy ezek a képek a költő magányosságát és reménytelenségét fejezik ki. 
Ugyanez a nem szószerinti nyelv megtalálható a Szentírás költeményeiben is. Például a Zsolt 6:7-ben („Elfáradtam sóhajtozásomban, egész éjjel áztattam ágyamat, könnyhullatással öntöztem ágyamat.”) nem kell arra gondolnunk, hogy szó szerint könnyeket lehetett facsarni Dávid ágyából, mert ő eláztatta ágyát sírásával. Ez nyilván egy túlzó kifejezés, a szomorúságát és keserűségét fejezi ki általuk. Költőien túlzó, de annak ellenére a lelkiállapot vonatkozásában teljesen igaz. Vagy a Zsolt 18:7–13:
„7Szükségemben az URat hívtam, és Istenemhez kiáltottam. Meghallotta hangomat templomából, és kiáltásom fülébe jutott. 8Megindult, megrendült a föld, s a hegyek alapjai inogtak, megindultak, mert haragra gyúlt. 9Füst szállt fel az orrából, szájából emésztő tűz; izzó parázs gerjedt benne. 10Lehajtotta az eget, és leszállt, homály volt a lába alatt. 11Kerúbon járt, és szelek szárnyán suhant. 12A sötétséget tette rejtekhelyévé maga körül, mint egy sátrat; a sötét felhőt és sűrű fellegeket. 13Az előtte lévő fényességből előtűntek felhői jégesővel és izzó parázzsal.”
Szintén nem arról van szó, hogy szó szerinti földrengés követte Dávid imáját, amikor Isten segítségéért könyörgött. Isten nem szállt kerubra, nem füstölgött az orra. Ezek mind képletes, költői kifejezései Isten ama nagy szeretetének, hogy figyel gyermekei könyörgésére és nagy segítséggel jön megszabadítani őket szorult helyzetükből. A nyelvezetben erős költői képek vannak, nem szó szerint értelmezzük őket, ám mégis igazak. 
Szem előtt tartani a kontextust, ami általában a költemény egészét jelenti. Pontosan emiatt a nem szó szerinti nyelvezett miatt nagy veszély van abban, ha apró részekre szedjük szét a zsoltár verseit, és külön-külön próbáljuk azokat értelmezni. Nagyon fontos, hogy ne ragadjunk ki verseket a költeményből, hanem az egész fő üzenetének fényében értelmezzük a részleteket. Egy-egy részt kiragadva nagyon téves következtetéseket vonhatunk le. Pl. a Zsolt 82:1–2 a következőt mondja: „1Isten elfoglalta a helyét az ő gyülekezetében, ítéletet tart az istenek között. 2Meddig ítéltek még hamisan, és pártoljátok a gonoszokat? [Szela]” A zsoltárt végigolvasva világos, hogy ez az emberi vezetőkhöz, bírákhoz szól, akik úgy tűnik, nem védelmezték a szegényt, árvát, nyomorultat. E zsoltár őket „isteneknek” nevezi. De valójában azok? Valóban megistenülhet az ember? Természetesen nem! A zsoltár egészének fényében világos, hogy a bírák és vezetők legfeljebb isten-szerűnek tűnhetnek pozíciójuk miatt (hatalmuk van felmenteni és ítélni), ám igenis emberek, akiket Isten meg fog ítélni. Nem ragadhatjuk ki ezt a mondatot, és építhetünk fel rá egy teológiai rendszert. Mindig tartsuk szem előtt az egész zsoltár fő üzenetét és összefüggését.
Néha szokatlan furcsa szavak, kifejezések. Ehhez kapcsolódik a következő alapelv: a költői kifejezésmód miatt sokszor szokatlan, egyedi, furcsa szavak és kifejezések találhatók a zsoltárban. Ám pont a költői stílus miatt csak nagyon óvatosan a doktrínai következtetéssel! Itt hatványozottan igaz az, amit máshol is mondunk: csak olyan tanítást, következtetést vonjunk le, ami máshol sokkal világosabban tanítva van a Szentírásban.
Átokmondó zsoltárok. Végül örök kérdés az átokmondó zsoltárok értékelése. Egy korábbi bibliaórán már foglalkoztam e témával, ezért most nem mennék bele bővebben. Csak két dolog: (1) az átokmondó zsoltárok nem személyes bosszúról szólnak, hanem Isten ítéletét kérik (és nem maguk hajtják végre!) Isten népének megátalkodott, nyílt ellenségeivel szemben; (2) nem teszik érvénytelenné a szeretet parancsát, amit Isten mind az Ó-, mind az Újszövetségben megkövetel.
A költészet és Krisztus. A másik fő kérdés a költői könyvek tanulmányozásában ez: itt is megtalálhatjuk Krisztust? Hogyan bukkanhatunk rá az evangéliumra ezekben az írásokban?
Először is, érdekes tény, hogy az Újszövetség többször idéz a Zsoltárok könyvéből (41%), mint bármely más könyvből. Az evangéliumok több, mint 50-szer hivatkoznak a zsoltárok könyvére Jézus Krisztussal kapcsolatosan. A Lk 24:44 is megerősíti, hogy Krisztus a zsoltárokból is megmutatta, amiknek felőle megírattak az Ószövetségben. Tehát a költői könyveknek is köze van Krisztushoz. Róla beszélnek: bemutatják szenvedését, ellenségét, lelki küzdelmeit, megaláztatását és dicsőséges uralkodását. Továbbá sokszor elfelejtjük, hogy a zsoltárok Jézushoz is szólnak. Amikor Istent szólítja meg a zsoltáros, és őt magasztalja, nem csupán az Atyának, hanem a Fiúnak és Szentléleknek is szólnak. Nincs zsoltár, aminek ne lenne köze Krisztushoz.
A kulcs tehát az, amit az egész Ószövetség kapcsán is elmondtunk: az ószövetségi írások árnyékai, előképei Krisztusnak! Hogyan jelenik meg ez a zsoltároknál? Különböztessünk meg három szintet, ahogy a költészet Krisztusról beszél!
1. Kifejezett messiási énekek. Egyrészt vannak kifejezett messiási énekek, zsoltárok, amelyek olvasásából világos, hogy itt nem valami emberről, hanem az eljövendő Megváltóról ír a zsoltáros. Jó példa a 2. vagy 110. zsoltár.
1. Zsoltárok, melyekben Krisztus előképeit látjuk. Azután vannak olyan zsoltárok, amelyekben a zsoltáros egy konkrét élethelyzetével találkozunk. Azonban ez az élethelyzet túlmutat a zsoltároson, előremutat valami nagyobbra, a Messiás szenvedésére vagy éppen uralkodására. Tehát a zsoltárok nem csupán a Messiásról szólnak, mint az előzők. Van egy konkrét élethelyzet, ami a megírást ihlette, azonban ez mégis többről szól, és előjelzi az eljövendő Messiást. Ilyen a 22. zsoltár (amit Krisztus a kereszten idéz), vagy a 69, amelyben egyaránt van utalás Krisztusra (Jn 2:17) és Júdásra (69:25 vö. ApCsel 1:20).
1. Krisztus, mint általános megoldás az emberi problémákra. De mi van azokkal a költeményekkel, amelyik nem esnek egyik fenti kategóriába sem? Az Újszövetség világosságában tudjuk, hogy Krisztus az egyetlen és általános megoldás minden emberi problémára. Mivel a költemények emberi érzelmeket, lelkiállapotot közvetítenek, ezért minden ének kapcsolódik Krisztushoz. Ha probléma van, vagy bármilyen nyomorúság, ami bukott voltunkból fakad, a zsoltárok Krisztushoz vezetnek, mert ő a megoldás. Ha öröm vagy dicsőítés van az énekekben, akkor szintén Krisztusra mutatnak, akiben megtaláljuk a boldogságot. Az Újszövetség hirdeti, hogy Krisztus az egyetlen megoldás – éppen ezért megtaláljuk őt minden énekben, amely az emberi szív különböző helyzeteit tárja elénk.
Énekek éneke. Végül hadd ejtünk pár szót az Énekek énekéről, hiszen e költemény értelmezése különösen sok kérdést szokott felvetni a keresztyének között? Az egyháztörténelem során alapvetően három értelmezés bukkant fel. 
1. Teljesen allegorikus: amely szerint az Énekek éneke kizárólag lelki üzenetet közvetít, és Isten és az ő népe kapcsolatáról szól.
1. Teljesen ember: amely szerint csak az emberi szerelem a témája, semmi egyéb.
1. Közvetítő: amely szerint mind a kettő helyet kap benne. Én ezen az állásponton vagyok.
Az Énekek énekének természetes értelmezése az emberi szerelem, a férfi és nő kapcsolata a házasságban. Az Énekek éneke ezen a ponton megerősíti a Szentírás tanítását, miszerint a férfi-nő szerelem jó és szép, a szexuális vonatkozásában is.
De van-e ennél több e költeményben? A válaszban segít, ha nem a részletekbe merülünk, hanem a nagy képet nézzük. Miről szólnak a költemények? Az érzelmekről. Akár a Zsoltárok, akár az Énekek éneke érzelmeket közvetítenek felénk. Milyen érzelmekről beszél az Énekek éneke? A teljesség igénye nélkül: vágyakozás a társ iránt, öröm, beteljesülés, elkötelezettség, odaadás, jogos féltés, féltékenység stb. Átfogja az érzelmek teljes skáláját, amely előjön a férfi-nő házasságában.
A házasság pedig már az Ószövetségben is alkalmazott jelkép volt Isten és népe kapcsolatára. Hóseás élete és próféciája (pl. Hós 1-3.), vagy Ezékiel próféciája (pl. Ezék 16) mind megerősítik, hogy Isten szerette a népével való kapcsolatát az emberi házassághoz hasonlítani. Ez nyer majd nagyon világos megerősítést az Újszövetségben, pl. az Efézus 5-ben.
[bookmark: _GoBack]Vagyis a lelki értelmezés alapját az adja, hogy az Énekek éneke kerete az emberi szerelem bemutatása annak megannyi érzelmi állapotával, amelyek azonban egy nagyobb, az igazi szerelemre, szeretetre mutatnak, amely Istenben van az ő népe iránt (és viszont, bár kisebb mértékben). A kulcs nem az, hogy az Énekek éneke egyes képeit (gazellák, torony, szőlőfürt, kecskék stb.) kell megfeleltetni Krisztusnak vagy az Egyháznak, hanem hogy azok az érzelmek, amelyek előjönnek e költeményben, beszélnek az Isten és népe közti kapcsolatról. Noha Isten szeretete nem szexuális, ám ezek az érzelmek megtalálhatók benne, és ilyen módon mutatnak az örök, tökéletes, bűntelen szeretetre, amellyel Krisztus van bűnnel fertőzött, de vére által bűneiből megmosott Menyasszonya iránt. Irántunk, szeretett gyülekezet. Erre a szeretetre emlékeztet az Énekek éneke a maga fennkölt, túlfűtött, érzelmi képeivel – ó, milyen boldog az a nép, amelyet Istene minden bűne ellenére szeme fényének tekint (Zak 2:8), aki fölött ujjong és örvendez (Zof 3:17)! Ámen.

